RPC ร่วงแรง หลังปัดข่าว “สยามราช” จะเข้าซื้อหุ้น 35%
RPC ร่วงแรง ณ เวลา 10.14 น. ราคาอยู่ที่ 1.20 บ. ลบ 0.07 บ. หรือ 5.51% สูงสุดที่ 1.23 บ. ต่ำสุดที่ 1.19 บ. มูลค่าซื้อขาย 73.07 ลบ. โดยประเด็นที่ทำให้ราคาหุ้นปรับตัวลง คาดว่ามาจากกรณีที่บริษัทออกมาปฏิเสธข่าวว่า “บ.สยามราช” จะเข้าซื้อกิจการนั้น ไม่เป็นความจริง
11 มิ.ย. 2558

ผู้สื่อข่าวรายงานว่า ราคาหุ้นบริษัท อาร์พีซีจี จำกัด (มหาชน) หรือ RPC ณ เวลา 10.14 น. ราคาอยู่ที่ 1.20 บาท ลบ 0.07 บาท หรือ 5.51% สูงสุดที่ 1.23 บาท ต่ำสุดที่ 1.19 บาท มูลค่าซื้อขายที่ 73.07 ล้านบาท ขณะที่ดัชนีตลาดหุ้นไทยโดยรวมบวก 0.71%
โดยปัจจัยที่ส่งผลให้ราคาหุ้นมีการปรับตัวลงแรง คาดว่ามาจากประเด็นที่วานนี้ (10 มิ.ย.) มีกระแสข่าวลือในห้องค้าว่าทางบริษัท สยามราช จำกัด (มหาชน) หรือ SR มีแผนเตรียมเข้ามาซื้อกิจการ และมีกำหนดเข้าซื้อหุ้นจากกลุ่มผู้ถือใหญ่จำนวน 35% ในราคาหุ้นระดับ 3 บาท พร้อมกับส่งผลให้ทาง SR ต้องทำเทนเดอร์ออฟเฟอร์หุ้น RPC
อย่างไรก็ตาม วันนี้ (11 มิ.ย.) RPC ระบุว่า ตามที่ปรากฏเป็นข่าวทางหนังสือพิมพ์ว่า สยามราชจะเข้าซื้อหุ้นของ RPC จากผู้ถือหุ้นใหญ่นั้น บริษัทได้สอบถามข้อเท็จจริงเกี่ยวกับประเด็นดังกล่าวกับทางผู้ถือหุ้นใหญ่ และผู้บริหารได้รับแจ้งว่าไม่เคยติดต่อและเจรจากับทางสยามราชดังที่เป็นข่าว โดยข่าวดังกล่าวไม่เป็นความจริง
ด้านเทคนิค บล.เคทีบี (ประเทศไทย) ระบุในบทวิเคราะห์ (11 มิ.ย.) ราคาปรับตัวขึ้นค่อนข้างแรง ทำให้วันนี้อาจมีการแกว่งตัวที่ผันผวน ระดับชม.มีโอกาสพักตัวก่อน แต่แนวโน้มยังมีโอกาสไปต่อได้ ให้แนวรับ 1.16-1.23 บาท แนวต้าน 1.35-1.40 บาท